དེ་ལྟ་ལོ་ངོ་སྟོང་ཕྲག་གཅིག་ཙམ་འདས་པའི་དུས་ཡུན་ནང་བོད་མི་རིགས་ཀྱི་དངོས་པོའི་འཚོ་བ་དང་བསམ་པའི་འཁྱེར་སོ།འཇིག་རྟེན་ལྟ་བ་ལ་སོགས་གང་ས་ཅི་ཐད་ནས་ནང་བསྟན་ཆོས་ལུགས་ཀྱི་བསམ་བློ་འཛིན་སྟངས་ཀྱི་ཤན་ཤུགས་ཆེར་ཞུགས་ཡོད་པ་དེ་ཟུབ་ཐབས་མེད་པའི་དངོས་དོན་ཞིག་ཏུ་གྱུར་བ་རེད།དར་ལྕོག་ལ་ཕྱིའི་རྣམ་པ་ནས་ནང་གི་དོན་མཚོན་བར་རྩ་བའི་ཆ་ནས་འགྱུར་ལྡོག་བྱུང་བ་དེ་བོད་ཀྱི་ལོ་རྒྱུས་འཕེལ་འགྱུར་གྱི་གོམ་བགྲོད་དང་ཡོངས་སུ་མཐུན་པ་ཡིན།ནང་ཆོས་གཏིང་ཟབ་ཁྱབ་གདལ་སོང་བ་དང་ཆབས་ཅིག་སྔ་མོ་ཁང་ཁྱིམ་མདུན་དུ་དཔའ་ངར་ངོམ་ཆེད་དར་མདུང་སློང་བའི་སྲོལ་རིམ་བཞིན་རླུང་རྟ་འཕེལ་བ་དང་།བགེགས་བར་བཟློགས་པའི་དར་ལྕོག་སློང་བའི་སྲོལ་ཞིག་ཏུ་གྱུར་བ་རེད།འགྱུར་ལྡོག་དེ་འདྲ་ཏན་ཏན་ལོ་རབས་ག་དུས་བྱུང་བ་ཡིན་ནམ་ཞེས་པའི་འདྲི་ཚིག་དེར་ལན་གསལ་པོ་ཞིག་འདེབས་ཐུབ་ན་ཅི་མ་རུང་སྙམ་པ་འདུག་སྟེ་ལོ་རྒྱུས་ཀྱི་དེབ་ཐེར་ཐོག་དར་ལྕོག་ལྟ་བུའི་བྱ་བ་ཕྲན་ཚེགས་དེ་རིགས་བཀོད་ག་ལ་སྲིད།དེས་ནས་འཇིག་རྟེན་གྱི་བྱ་བ་འཕེལ་རྒྱས་འགྲོ་བའི་སྤྱིར་བཏང་གི་ཆོས་ཉིད་ལ་དཔག་སྟེ་རིགས་འདེད་རྗེས་དཔག་བྱས་ནས་གཏམ་ལན་སློག་རྒྱུ་ལས་མ་འདས།དར་མདུང་ནས་དར་ལྕོག་ལ་འཕོ་འགྱུར་བྱུང་བ་དེ་ནི་དུས་ཡུན་ཐུང་ངུ་ཞིག་ནང་འགྱུར་ལྡོག་གཙང་མ་བྱུང་བ་མ་ཡིན་ལ་བོད་ཡོངས་ལ་དུས་གཅིག་ཏུ་འགྱུར་ལྡོག་བྱུང་བ་ཡང་མ་ཡིན།དེའི་འཕོ་འགྱུར་འགྲོ་རིམ་དང་ནང་བསྟན་ཆོས་ལུགས་དར་ཁྱབ་འགྲོ་ཚད་གཉིས་ཆ་འདྲ་ཡིན་ཞེས་བརྗོད་ན་འགྲིགདེ་ཡང་ནང་བསྟན་ཆོས་ལུགས་སྒོ་ཀུན་ནས་དར་བ་དང་དར་ལྕོག་ལ་འགྱུར་བ་མཐར་ཕྱིན་ཕྱིན་པ་རེད།དེ་ལས་ཁ་གསལ་ཙམ་བརྗོད་ན་དར་ལྕོག་གི་ནང་བསྟན་ཆོས་ལུགས་དར་ཁྱབ་གཏིང་ཟབ་བྱུང་བའི་ཆ་རྐྱེན་འོག་ཐོན་པའི་དམངས་སྲོལ་རིག་གནས་ཀྱི་སྣང་ཚུལ་ཞིག་ཡིན།དེ་ནི་ང་ཚོས་དར་ལྕོག་གི་ཚོན་མདོག་དང་དེའི་ཐོག་དཔར་བཀོད་བྱས་པའི་ཡི་གེ་དང་རི་མོ་བཅས་ལ་ཞིབ་འཇུག་རོབ་ཙམ་བྱས་ན་གསལ་རྟོགས་ཐུབ་ཀྱི་རེད།